God – ons bron van lewe | Netwerk24
God – ons bron van lewe
God is die bron van alles wat ’n mens nodig het om te oorleef. Ons is elke sekonde afhanklik van God. Sy lewe is in ons en sonder Hom kan ons nie eens asemhaal nie.
Joh.10:10 sê Jesus Christus het gekom sodat ons lewe en lewe in oorvloed kan hê. Hierdie oorvloed spreek van geestelike sowel as materiële behoeftes. God, ons bron, wil ons in elke opsig seën. Hy voorsien in ons behoeftes (Fil.4:19) en Hy genees ons siektes (Jes.53:4-5)
Hy ondersteun almal wat val (Ps.145:14) en Hy rig almal op wat neergeboë is. Hy is naby almal wat Hom aanroep in waarheid (Ps.145:18-20) en Hy vervul die wens van dié wat Hom vrees, en Hy hoor hul hulpgeroep en Hy verlos hulle.
Hy is ook ons Bewaarder wat nooit sluimer of slaap nie (Ps.121:5,7,8; Ps.91:10-11). Die Here is ook ons Leermeester wat vir ons insig gee in Sy Woord, (Ps.119:130) en Hy lei ons in alle waarheid en maak selfs toekomstige dinge aan ons bekend. (Joh.16:13) Hy is ook ons enigste ware Trooster (Joh.14:26). By Hom kan ons alles vind wat ons nodig het en slegs by Hom kan ons ware vrede vind.
Hy is bo alles ons Verlosser en Saligmaker, Leidsman, die Skepper, ons Maker en Almagtige God. Ons moet ons afhanklikheid van Hom erken en Hom al die eer gee.
Past. Gert Visser Every Nation – Caledon